**Иновации с фокус върху здравето и опазване на природните ресурси бяха представени по време на 12-ия младежки стартъп форум „Изгряващи звезди“**

***Junior Achievement България организира събитието в изцяло онлайн среда за първи път и с рекорден брой участници***

**Над 500 млади хора от цялата страна, създали своя учебна компания или стартъп в последните 10 месеца, представиха онлайн продуктите и услугите си по време на 5-дневния Младежки стартъп форум „Изгряващи звезди“ на Junior Achievement България, провел се от 8 до 12 юни. 63** екипа – участници в програма „Учебна компания“ и 8 стартъпа от преакселераторската програма Beyond се представиха пред 40-членно жури и се състезаваха за призовете „Най-добра учебна компания на България“ и „Най-добър студентски стартъп на България“, както и за редица специални награди.

*„Мащабът на форума тази година е повод за гордост и удовлетворение не само за нас, екипа на организацията, но и за страната ни. В условията на пандемия не само че не спря работата на учителите, менторите и младите предприемачи, а напротив – създалата се ситуация в целия свят естествено насочи още повече фокуса на младежките стартъпи на JA към теми, свързани със здравето и опазването на ресурсите на планетата“* – **каза Милена Стойчева, изпълнителен директор на JA България**. *„Много съм щастлива, че всички награди във форума тази година поощряват устойчиви и отговорни бизнес модели, защото това е следващото поколение предприемачи.“* – **допълни г-жа Стойчева**.

Сред официалните гости на заключителната церемония на „Изгряващи звезди“ бяха **еврокомисарят Мария Габриел и изпълнителният директор на европейската мрежа на Junior Achievement** **Салваторе Нигро**. *„JA Europe достига до над 4.2 милиона деца и млади хора в 40 страни в Европа. Радвам се, че когато погледна към небето, аз се вглеждам не в падащите звезди, а в тези, които изгряват. Junior Achievement България успява да им помогне в техния полет и да изгреят още по-ярко. Благодаря на целия екип в България за това.“* – **каза с вълнение г-н Нигро.**

**Еврокомисарят Мария Габриел**се обърна към участниците във форума: „*Поздравявам Junior Achievement България за възможностите, които предоставя на стотици български учители, ученици и студенти!”.* **Тя обяви носителят на специалната награда на Европейския институт за иновации и технологии „Към иновации и предприемачество чрез суровини и природни ресурси“ – екип “Reborn“ от АЕГ „Гео Милев“, Бургас**, с ръководител Костадинка Недялкова-Цанева. Учениците са сформирали устойчиво бизнес начинание, като произвеждат преместваем парник за градски градинари, чиято конструкция е изградена от дървени рейки и използвани пластмасови бутилки. **Специалната награда за стартъп екип на** **EIT Raw materials - едногодишно** **бизнес менторство и коучинг** – отиде при **стартъпа Eable** от Beyond, който предлага решение на свръхпроизводството в модната индустрия чрез модулни облекла.

**„Най-добрата учебна компания на JA България“ за 2020 г. е екип „Калиопа“** **от СУ „Васил Левски“, Карлово, с ръководител Спаска Бистрашка.** Младите предприемачи от розовата долина на България ще представят България в “Company of the year competition”, международното състезание на JA Европа през лятото. Продуктът, разработен от учениците, с който единодушно спечелиха журито, са шоколадовите бонбони „Kalimazing Choco­lates“, с пълнеж от розово сладко, без захар. Освен локален продукт, бонбоните са резултат на затворен цикъл на производство, който започва с грижа за поле от маслодайни рози в района на Карлово, полагана вече 3 години от членовете на екипа. **„Калиопа“, заедно с екип „Tornado D’s“** от Школата по мениджмънт към ОДК – Пловдив са **и специалните отличени с наградата на медиите „Стъпки към успеха“**. Продуктът на “Tornado D’s”, с който впечатлиха 12-членното журналистическо жури, е бележникът от специална хартия за многократна употреба D-note, чието съдържание може да бъде запазвано с помощта на приложение. Двата екипа получават и специална награда – менторски сесии с екипа на Publicis Group България.

Наградата **„Най-добър студентски стартъп“** заслужено получи екип, който дава решение на проблем, свързан със здравето – навигатор, който позволява на чужденци и местни да се интегрират в здравните системи на различни европейски държави – това е **стартъпът WHISP**, участници в Beyond, преакслераторската програма на JA & The Edge: R&BD. WHISP са екипът, който ще представи България на международното състезание на Junior Achievement Европа “Entreprise Challenge” 2020 и носителите на специалната награда в преакселератора в направление “Meдицина и здравеопазване“, осигурена от Novartis България.

Сред 8-те стартъп финалисти в пре-акселераторската програма “Beyond“ с основни награди, включващи финансова и менторска подкрепа от **JA, The Edge: R&BD, Citibank и EIT Raw Materials,** бяха отличени и следните екипи: **STS Solutions** (Химикотехнологичен и металургичен университет – София) с решение в сферата кръгова икономика, устойчивост и суровини, за изграждане на инфраструктура и технология за рециклирането на цигарени угарки до краен продукт; **eкип KiNation** (Бургаски свободен университет) и **екип DayLight** (Минно-геоложки университет и Химикотехнологичен и металургичен университет – София), с **решения в областта на интелигентни градове и общества**. **Проектът на KiNation** e за ново поколение настилка, „събираща” кинетична енергия от пешеходци, вибрации от превозни средства, вълни, звук и други, преобразуваща я в електричество. **DayLight** разработват проект за модулна автобусна спирка, изработенa от многофункционален фотоволтаичен панел, включващa затворена биосфера и покритa с антибактериален нано слой, който ще направи градската среда по-безопасна.

**Ученическата компания OXXO от ОДК Пловдив**, **с ръководител инж. Огнян Димитров,** беше класирана **на второ място** за тяхната възглавница „Quick nap“, изработена от биоматериали, която адресира един от големите врагове на здравето – липсата на пълноценен сън. **Третото място** като „Най-добра учебна компания на България“ отиде при екипа десетокласници **“Blueteeth” от МГ „П. Берон“, Варна, с ръководител Димитрина Докимова.** За своята високотехнологична разработка - модул, който измерва как и колко време даден потребител мие зъбите си, **учебната компания получи и наградата “Digital Creativity” на Oracle Academy.**

По време на заключителната церемония на „Изгряващи звезди“, която се проведе онлайн, бяха отличени със специален знак училищата с най-иновативни практики в преподаването на предприемачество. **Заместник-министърът на образованието и науката Таня Михайлова, заедно с изпълнителният директор на JA България, Милена Стойчева, връчиха наградата за най-предприемчиво училище на СУ „Паисий Хилендарски“ – Пловдив.** Те връчиха и знак и статуетка **„Предприемчива професионална гимназия за 2019/2020 г.“ на НПГ „Димитър Талев“, Гоце Делчев.**

Председателят на УС на JA Бони Бонев **връчи наградата „Учител на годината на Джуниър Ачийвмънт България“ 2020 на Биляна Стамова, преподавател по програми на JA България в ПТГ Самоков**. Като учител г-жа Стамова участва за 11-та поредна година в програма „Учебна компания“ с поне два екипа.

**Още награди в специални категории:**

**С първо място в конкурса за търговска марка „Брандико“ на Министерството на икономиката беше отличен екип Re-Do** **от Национална гимназия за приложни изкуства с преподавател Ирма Водева**. Учениците произвеждат продукти от рециклирани материали – многофункционална масичка за детска инвалидна количка или креватче и в допълнение комплекти игри за деца със зрителни нарушения, проблеми с фината моторика и двигателни затруднения. **На второ и трето място в „Брандико“** се класираха **“Better Art Goods”** **от СУ „П. Хилендарски“, Пловдив, с ръководител Мария Неновска и “CareFront” от врачанската ПТГ „Н. Й. Вапцаров“ с ръководител Мариана Павлова.**

Показалецът за незрящи хора и хора с нарушено зрение, **разработен от „CareFront”**, снабден с електронно устройство за ръката, осигуряващо безопасност при придвижването в градска среда, беше и бизнес решението, което получи **специалната награда на A1 България, “Go Digital”.**

**Наградата “LifeChanger” и чек за 2000 лева отиде при** екип **от 56 СУ в София, с ръководител Галя Русанова – учебната компания „Ирис 5619“,** създадена като отговор на необходимостта от реалното полагане на основите на екологичното и здравно образование в страната.

**“Hydrowell” от МГ „Д-р П. Берон“, Варна, получи наградата на Нестле България** за най-добра **маркетингова стратегия**, за представянето на техния продукт – биоразградими капсули за вода за спортисти, които заместват пластмасовите бутилки. Младежите, които съвсем скоро ще тестват продукта си на спортно състезание във Варна, получават и кариерна консултация от HR екипа на Нестле.

Екип **“Dream Works” от СУ „А. Иванов - Чапай“**, град **Белово, с ръководител Румен Хаджийски** получи специалната награда „Предприемачески дух“ на Junior Achievement България. „Софийска вода“ осигуриха специална награда – стаж за членовете на екипа на учебна компания **“Step forward” от ЧЕГ „Иван Апостолов“, София, с ръководител Деян Дойков.**

С дванадесетото издание на форума „Изгряващи звезди“, което се проведе от 8 до 12 юни и церемонията по награждаване на 15 юни, JA България отпразнува символично завършека на една необичайна учебна година, каквато беше 2019/2020. Екипът на организацията покани участниците от програмата „Учебна компания“, отличена от ЕК като най-добрата образователна практика в преподаването на предприемачество, да продължат да развиват своите предприемачески умения в преакселераторската програма на JA и дъщерното й дружество, [“Beyond”](https://beyondaccelerate.com/).

*За допълнителна информация и организиране на медийни гостувания на екипите и/или представител на JA България, можете да се свържете с* ***Васил Димитров, мениджър „Маркетинг и партньорства“ на тел.: +359886611064, e-mail:*** ***vassil.dimitrov@jabulgaria.org******.***